# RTVS – FAQ (často kladené otázky)

**Musím platiť za služby RTVS aj keď TV ani rozhlasový prijímač nevlastním, alebo nepoužívam?**

Áno, povinnosť platiť za služby RTVS má podľa zákona každý občan, ktorý je odberateľom elektrickej energie s výnimkou občanov, ktorí sú držiteľmi preukazu ŤZP, alebo osoba ktorá s ňou žije v spoločnej domácnosti, sú poberateľmi dôchodkových dávok alebo príjemcami pomoci v hmotnej núdzi.

**Platím si káblovú televíziu a napriek tomu ešte dostávam doklad na úhradu RTVS. Prečo musím platiť aj tento poplatok?**

Platba úhrad RTVS je stanovená zo zákona a je viazaná na odberné miesto elektrickej energie a meno evidovaného odberateľa. Platba za káblovú televíziu tento poplatok nenahrádza a je to platba komerčnej spoločnosti za službu, ktorú si klient u tejto spoločnosti objednal.

**Ak vlastním TV prijímač doma a na chalupe som povinný platiť za každé odberné miesto?**

Nie, nemusíte pokiaľ ste odberateľom elektrickej energie na viacerých odberných miestach treba túto skutočnosť oznámiť formou odhlášky za iné odberné miesto a na rovnaké meno prostredníctvom tlačiva [Evidencia platiteľov úhrady fyzická osoba -domácnosť](http://www.posta.sk/subory/38482/formular-rtvs.pdf), ktoré je k dispozícií na každej pošte, alebo na stránke [www.posta.sk](http://www.posta.sk). V tlačive je potrebné uviesť evidenčné číslo SIPO/VS a EIC číslo za odhlasované odberné miesto.

**Som dôchodca musím platiť plnú sadzbu za RTVS ?**

Pokiaľ ste poberateľom dôchodkových dávok, nie ste zárobkovo činný a nežijete v spoločnej domácnosti s osobou, ktorá pracuje máte nárok na oslobodenie od platenia úhrady. Túto skutočnosť potvrdíte svojim podpisom na tlačive [Evidencia platiteľov úhrady fyzická osoba -domácnosť](http://www.posta.sk/subory/38482/formular-rtvs.pdf), ktoré je k dispozícií na každej pošte, alebo na stránke [www.posta.sk](http://www.posta.sk).

**Som poberateľ sociálnej dávky, platím celú úhradu nemám nárok na polovičnú úhradu, príp. oslobodenie od platenia?**

Pokiaľ ste poberateľom dávky v hmotnej núdzi, máte nárok na oslobodenie od platenia úhrady. Skutočnosť je potrebné oznámiť prostredníctvom tlačiva [Evidencia platiteľov úhrady fyzická osoba -domácnosť](http://www.posta.sk/subory/38482/formular-rtvs.pdf) dostupnom na každej pošte, alebo na stránke [www.posta.sk](http://www.posta.sk). V prípade poberania inej sociálnej dáky nárok na oslobodenie nemáte.

**Ako mám postupovať pri prihlásení na platenie úhrady RTVS?**

Pokiaľ ste odberateľom elektriny vzniká Vám povinnosť platiť za služby RTVS. O úhradu môžete požiadať na ktorejkoľvek pošte vyplnením tlačiva Evidencia platiteľov úhrady fyzická osoba – domácnosť (vypíšete podľa predtlače, označíte Vami vybrané možnosti).

**Ako mám postupovať pri odhlásení z evidencie platiteľa za služby RTVS?**

Ak chcete odhlásiť RTVS musíte mať potrebné doklady – doklad o ukončení odberu elektriny v odbernom mieste príp. doklad o zmene odberateľa elektriny v odbernom mieste, kde ste evidovaný ako odberateľ elektriny. Bez doloženia dokladov odhlásenie platiteľa nebude zrealizované.

**Na moju adresu sú zasielané doklady na úhrady RTVS na meno pôvodného majiteľa. Ako sa to dá zrušiť?**

Platby koncesionárskych poplatkov sú vždy evidované na odberateľa elektrickej energie na základe zmluvy a preto tieto platby môže odhlásiť len evidovaný platiteľ, napr. pôvodný majiteľ pri predaji nehnuteľnosti. Nový majiteľ nehnuteľnosti sa zaeviduje k platbám RTVS pod svojím menom, nemôže však odhlásiť platbu za pôvodného majiteľa. Môže ho požiadať, aby tak vykonal dodatočne, ak odhlášku nepodal pri predaji.

**Presťahoval som sa a platby som v banke zrušil, napriek tomu mi stále posielate doklady a do banky mi chodia výzvy.**

Ak platiteľ zruší povolenie v banke bez podania odhlášky na tlačive Evidencia platiteľa úhrady fyzická osoba – domácnosť, platiteľ je na tejto adrese naďalej evidovaný a je mu mesačne zasielaný inkasný doklad SIPO pre vykonanie úhrady. Odporúča sa preto vždy podať aj odhlášku z platieb. [Odhláška](http://www.posta.sk/subory/38482/formular-rtvs.pdf) je dostupná na každej pobočke pošty a na [www.posta.sk](http://www.posta.sk), v časti Tlačivá.

**Od kedy mám povinnosť platiť úhradu?**

Povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci v ktorom sa fyzická osoba stala odberateľom elektriny (napr. odberateľ od 5.5.2017 povinnosť platiť od 1.6.2017).

**Chcem vrátiť poplatky za RTVS.**

O vrátenie poplatkov za službu treba požiadať písomne priamo vyberateľa úhrad RTVS, Mlynská dolina, Bratislava

**Ako môžem požiadať o zmenu v evidencii platiteľa ?**

O zmenu môžete požiadať na tlačive [Evidencia platiteľov úhrady fyzická osoba-domácnosť](https://www.posta.sk/subory/38482/formular-rtvs.pdf) dostupné na každej pošte, [www.posta.sk](http://www.posta.sk). Zmenu možno nahlásiť len z dôvodu zmeny spôsobu úhrady. Iné zmeny ako napr. zmenu korešpondenčnej adresy, alebo úpravu periodicity úhrady je potrebné riešiť priamo s vyberateľom úhrady telefonicky, listom alebo emailom na emailovej adrese uhrady@rtvs.sk.

**Úhrady máme v domácnosti rozdelené, elektrinu platí manžel a platby RTVS úhrad sú na moje meno. Prečo nám tento mesiac prišiel doklad RTVS úhrad aj na manžela.**

Úhrady RTVS platieb sú vždy viazané na odberné miesto elektriny a zaevidované meno odberateľa. Odporúča sa preto aj úhrady RTVS platieb mať zaevidované na rovnaké meno, na ktoré je už evidovaný aj odber elektrickej energie. Ak sú mesačné zálohové platby v domácnosti rozdelené medzi jednotlivých členov, je vhodné mať zálohové platby za odber elektriny a úhrady RTVS evidované vždy na rovnaké meno odberateľa.

**Každý mesiac platím úhradu RTVS na účet, prečo mi stále chodia upomienky?**

Odporúčame požiadať banku platiteľa o preverenie, ako je bezhotovostná úhrada z účtu nastavená. Úhrada môže byť nastavená nesprávne, napr. nesprávny identifikačný údaj, ako variabilný symbol, alebo nesprávny účet príjemcu platby.

**Ako zamestnávateľ musím platiť úhradu za RTVS?**

Platiteľom úhrady je zamestnávateľ , ktorý v pracovnom pomere alebo obdobnom pracovnom vzťahu zamestnáva aspoň troch zamestnancov.

**Kto zo zamestnávateľov je oslobodený od platenia za služby RTVS?**

- zamestnávateľ, ktorý zamestnáva menej ako troch zamestnancov

- školy, školské zariadenia, nemocnice, liečebne

- hospice a domy opatrovateľskej starostlivosti

- zariadenia sociálnych služieb

- sociálna ochrana detí a sociálna kuratela